|  |  |
| --- | --- |
|  | PATVIRTINTARokiškio rajono savivaldybės tarybos2020 m. gruodžio 23 d. sprendimu Nr. TS- |

**ROKIŠKIO KRAŠTO MUZIEJAUS TARYBOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Rokiškio krašto muziejaus taryba (toliau vadinama Taryba) yra nuolatinė, visuomeniniais pagrindais veikianti ir patariamojo balso teisę turinti institucija, kuri atlieka eksperto ir konsultanto funkcijas sprendžiant Rokiškio krašto muziejaus (toliau – Muziejaus) veiklos planavimo ir įgyvendinimo klausimus.
2. Tarybos darbo reglamentas (toliau – Reglamentas) nustato Muziejaus tarybos veiklos tvarką.
3. Taryba veikloje vadovaujasi Lietuvos Respublikos muziejų įstatymu ir kitais įstatymais, Rokiškio rajono savivaldybės tarybos sprendimais, mero potvarkiais, administracijos direktoriaus įsakymais, kitais dokumentais ir šiuo reglamentu.

**II SKYRIUS**

**TARYBOS SUDĖTIS, NARIŲ TEISĖS IR PAREIGOS**

1. Tarybos iš 7 narių sudėtį 3 metų kadencijai Muziejaus direktoriaus teikimu tvirtina Rokiškio rajono savivaldybės taryba.
2. Tarybai vadovauja pirmininkas, o jam nesant – pirmininko pavaduotojas. Pirmininkas ir pirmininko pavaduotojas renkami pirmajame Tarybos posėdyje. Tarybai negali vadovauti Muziejaus direktorius, kuris yra šios Tarybos narys.
3. Tarybos pirmininkas arba tarybos pirmininko pavaduotojas renkami iš naujo, jei jie pateikia Tarybai savo motyvuotą prašymą būti atleisti nuo pareigų arba siūlymą perrinkti pirmininką ar jo pavaduotoją pateikia daugiau kaip pusė Tarybos narių. Sprendimas svarstomas artimiausiame Tarybos posėdyje, priimamas balsų dauguma.
4. Tarybos sekretoriaus pareigas atlieka Muziejaus direktoriaus paskirtas Muziejaus darbuotojas. Į Tarybos narių skaičių jis neįskaičiuojamas.
5. Tarybos nariai turi teisę:

8.1. gauti iš Muziejaus klausimo svarstymui reikalingą informaciją bei dokumentus;

8.2. prašyti Muziejaus vadovybės organizuoti susitikimą su Muziejaus darbuotojais, socialiniais ar veiklos partneriais, lankytojais;

8.3. prašyti į Tarybos posėdį pakviesti Muziejaus steigėjo atstovus, kitus nurodytus klausytojus;

8.4. teikti savivaldybės ir valstybės institucijoms išvadas ir pasiūlymus Muziejaus darbo tobulinimo klausimais.

1. Tarybos nariai turi pareigą:

9.1. teikti visuomenei informaciją apie Tarybos veiklą;

9.2. stebėti ir analizuoti viešai prieinamą informaciją apie Muziejaus veiklą ir veiklos kokybę;

9.3. dalyvauti Tarybos posėdžiuose;

9.4. svarstomais klausimais teikti individualias išvadas raštu ir žodžiu;

9.5. dalyvauti kolegialaus nutarimų priėmimo procese;

9.6. užtikrinti savalaikę ir nuoseklią komunikaciją tarpusavyje.

**III SKYRIUS**

**TARYBOS FUNKCIJOS**

1. Taryba:

10.1. svarsto ir tvirtina Muziejaus strateginius ir metinius veiklos planus bei ataskaitas;

10.2. teikia pasiūlymus dėl Muziejaus veiklai reikšmingų projektų ir jų finansavimo galimybių;

10.3. svarsto Muziejaus organizacinę struktūrą, darbuotojų poreikį bei skaičių;

10.4. svarsto su Muziejaus veikla bei darbo tvarka susijusių dokumentų projektus;

10.5. teikia pasiūlymus dėl Muziejaus darbuotojų kvalifikacijos tobulinimo ir kompetencijų ugdymo;

10.6. padeda muziejaus vadovui užtikrinti efektyvų muziejaus valdymą;

10.7. siūlo Muziejaus darbuotojų kandidatūras valstybiniams apdovanojimams, premijoms; stipendijoms gauti, garbės vardams suteikti;

10.8. svarsto kitus klausimus, susijusius su Muziejaus veikla.

**IV SKYRIUS**

**TARYBOS VEIKLOS ORGANIZAVIMAS**

1. Taryba savo darbą bendru sutarimu planuoja vieneriems metams, nustato posėdžių tematiką, planuojamų posėdžių laiką.
2. Tarybos posėdžiai vyksta ne rečiau kaip du kartus per metus iš anksto suderintu laiku.
3. Posėdžiai rengiami Muziejaus patalpose (Tyzenhauzų g. 5, Rokiškis). Pagal poreikį Tarybos posėdžiai gali būti rengiami ir ne Muziejaus patalpose arba nuotoliniu būdu naudojant vaizdo konferencinį ryšį.
4. Neeilinis Tarybos posėdis gali būti sušauktas Tarybos pirmininko iniciatyva arba dviejų trečdalių Tarybos narių reikalavimu.
5. Tarybos posėdžius kviečia Tarybos pirmininkas. Supažindinęs Muziejaus vadovybę su posėdžio darbotvarke ir gavęs klausimų svarstymui reikalingą medžiagą, jis ne vėliau kaip prieš 5 kalendorines dienas iki posėdžio, informuoja kitus Tarybos narius.
6. Svarstomus klausimus gali teikti Tarybos nariai, Muziejaus vadovybė, darbuotojai, Muziejaus steigėjo atstovai, Rokiškio rajono savivaldybės kultūros politiką įgyvendinančio administracijos padalinio specialistai, žiniasklaida, suinteresuotos organizacijos ir asmenys.
7. Pagal poreikį į Tarybos posėdžius gali būti kviečiami Muziejaus skyrių atstovai, specialistai, konsultantai, restauratoriai ar kiti ekspertai. Jų dalyvavimo galimybes tikslina Muziejaus vadovybė, apie tai Tarybos pirmininkas informuojamas ne vėliau kaip iki posėdžio darbotvarkės išsiuntimo Tarybos nariams.
8. Tarybos posėdis teisėtas, jei jame dalyvauja ne mažiau kaip du trečdaliai Tarybos narių.
9. Tarybos nutarimai priimami atviru balsavimu, jeigu už juos balsuoja daugiau kaip pusė posėdyje dalyvaujančių Tarybos narių. Jeigu balsai pasiskirsto po lygiai, lemia Tarybos pirmininko (jeigu jo nėra – Tarybos pirmininko pavaduotojo) balsas.
10. Tarybos priimti nutarimai visais posėdžiuose svarstytais klausimais įforminami protokolu. Protokole nurodomi balsavimų rezultatai kiekvienu svarstytu klausimu. Protokolą pasirašo pirmininkaujantis asmuo ir sekretorius.
11. Protokolo kopija pateikiama Muziejaus direktoriui.
12. Tarybos nutarimai yra rekomenduojamojo pobūdžio. Jie įgyvendinami Muziejaus direktoriaus įsakymais, Muziejaus direktoriaus raštais, atsispindi įstaigos Muziejaus veiklos planuose ir viešoje komunikacijoje.
13. Tarybos dokumentai saugomi norminių teisės aktų nustatyta tvarka.
14. Tarybos nutarimų viešinimą atlieka Tarybos pirmininkas ar kitas jo įgaliotas Tarybos narys.
15. Posėdžiui reikalingomis kanceliarinėmis priemonėmis Tarybos narius aprūpina Muziejus.

**V SKYRIUS**

**BAIGIAMOSIOS NUOSTATOS**

1. Muziejaus direktorius siūlo Rokiškio rajono savivaldybės tarybai sustabdyti Tarybos nario įgaliojimus ir pakeisti jį kitu nariu:

26.1. jei Tarybos narys nustoja eiti pareigas, dėl kurių jis buvo paskirtas į Tarybos sudėtį;

26.2. kai gauna Tarybos pirmininko siūlymą su daugumos Tarybos narių pritarimu sustabdyti Tarybos nario įgaliojimus dėl šių priežasčių:

26.2.1. nedalyvauja Tarybos posėdžiuose du kartus iš eilės ir nepateikia individualios išvados posėdžių darbotvarkės klausimais;

26.2.2. Tarybos posėdžiuose elgiasi neetiškai, kryptingai trukdo posėdžio eigą;

26.2.3. pakartotiniu viešu elgesiu, pasisakymais kenkia muziejaus įvaizdžiui;

26.2.4. savo asmenine ar profesine veikla pablogina muziejaus nuolatinės veiklos sąlygas.

1. Reglamento pakeitimus, suderinęs su Taryba siūlo Muziejaus direktorius.
2. Tarybos veikla nutraukiama, jei panaikinamas Muziejaus nuostatų punktas, numatantis kolegialaus patariamojo organo sudarymo prievolę.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_